open-index/open-wikipedia-markdown huggingface dataset:
2010 Kinston anres

Di **2010 Kinston anres**, dob luokali az di Tivoli Ingkoerjan, wena aam kanflik bitwiin di Showa Pasi jrog kyaatel ah Jumieka milichri ah poliis fuos ina Kinston, di kiapital a Jumieka. Di kanflik eh-bigin pah di 23 Mie 2010 az sikioriti fuos taat fi saach fi mieja jrog laad Kristifa "Dudus" Kuok, afta di Yunaitid Stiet rikues ih exchradishan, ah di liida a di kriminal giang we atak sebral poliis stieshan. Di voilens, we muosli tek plies uoba 24–25 Mie, kil akliis 73 sivilian ah wuun akliis 35 muo. Fuo suoja/poliis get kil tu ah muo dah 500 ares eh-mek, az Jumiekan poliis ah suoja fait gonman ina di Tivoli Gyaadn dischrik a Kinston.
2011 Jumiekan jinaral ilekshan

Di **2011 Jumiekan jinaral ilekshan** eh-huol pah 29 Disemba 2011 ina Jumieka. Di ilekshan eh-kantes mienli bitwiin di nieshan tuu mieja palitikal paati, di gobanin Jumieka Lieba Paati (JLP), liid bai Anju Uolnis, ah di apazishan Piipl Nashinal Paati (PNP) liid bai Puosha Simsn-Mila. Di rizolt ena lanslaid vikchri fi di PNP we win 42 a di 63 siit, a tuu-tod majariti.
Aabit

Ina fizix, **aabit** a di gravitieshanal koerv paat a wah abjek rong wah paint ina spies, fi egzampl di aabit a planit rong wah staar, ar nachral satilait rong wah planit. Aabit a planit tipikali iliptikal, ah di senchral mas we aabit de a di fuokal paint a di ilips. Korant andastandin a di mikianix a aabital muoshan bies pah Alboert Ainstain jinaral tiiri a relitiviti, we akount fi graviti az juu tu koervacha a spies-taim, wid aabit we fala jiodiisix. Fi iiz a kialkiulieshan, relitiviti kamanli apraximiet bai di fuos-bies tiiri a yunivoersal gravitieshan bies pah Kepla laa a planiteri muoshan.
Aachitecha

**Aachitecha** (Latn architectura, frah di Griik ἀρχιτέκτων arkhitekton "aachitek", frah ἀρχι- "chiif" ah τέκτων "bilda") a buot di pruoses ah di prodok a planin, dizainin, ah kanschrokin bildin ah ada fizikal chokcha.
Aagianik kimischri

**Aagianik kimischri** a wah kimischri sobdisiplin we invalv di sayantifik stodi a di chokcha, prapati, ah riakshan a aagianik kompoun ah aagianik matiirial, i.e., mata ina vierios faam we kantien kaaban atom.
1907 Kinston oertkwiek

Di **1907 Kinston oertkwiek** we shiekop di kiapital a di ailan a Jumieka wid magnityuud 6.5 pah di muoment magnityuud skiel pah Monde 14 Janiweri, about 3:30 pm luokal taim (20:36 UTC), eh-kansida bai nof raita a di taim fi bi wan a di wol dedlies oertkwiek rikaad ina ischri. Ebri bildin ina Kinston get damij bai di oertkwiek ah sobsikuent fayadem, we laas fi chrii howa bifuo hefoert eh-mek fi put dem out. Ikolminiet ina di det a 800 tu 1,000 piipl, ah lef apraximetli 10,000 uomles ah $25,000,000 ina matiirial damij. Likl afta, wah sunaami eh-ripuot pah di naat kuos a Jumieka, wi maximom wiev ait about 2 m (6–8 ft).
Aakeschra

**Aakeschra** a laaj inschrumental ohsambl yuuz ina klasikal myuuzik we kantien sekshan a chring (vailin, vyuola, chelo ah dobbl bies), braas, udwin, ah pokoshan inschrument.
Aamiinia

**Aamiinia**  (Aamiinian: *Հայաստան*, chr. *Hayastan*, IPA: [hɑjɑsˈtɑn]), ofishali di **Ripoblik a Aamiinia** (Aamiinian: *Հայաստանի Հանրապետություն*, chr. *Hayastani Hanrapetut’yun*), a wah savrin stiet ina di Sout Kaakasos riijan a Yuurieja. Lokiet ina Westan Ieja, ibaada bai Toerki tu di wes, Jaaja tu di naat, di de facto indipendant Nagorno-Karabah Ripoblik ah Azabaijan tu di hiis, ah Iran ah di exkliev a Nakhchivan tu di sout.
Aat

**Aat** a wah difrah-difrah rienj a yuuman aktiviti fi kriet vijual, aaditeri ar pofaamans aatifak – aatwok, we hexpress di aata himajinietiv ar teknikal skil, inten fi bi aprishiet fi deh byuuti ar imuoshanal powa. Ina deh muos jinaral faam dem aktiviti ya hingkluud di prodokshan a wok a haat, di kritisizim a haat, di todi a di ischri a haat, ah di hestetik diseminieshan a haat.

Di huolis faam a haat we dakiument a vijual aat, we ingkluud krieshan a himij ar abjik ina fiil we hingkluud pientin, skolpcha, printmekin, fotografi ah adaels vijual miidia. Aachitecha muotaim ingkluud az wan a di vijual aat; ousomeba, laka dekorietiv aat, ar advataizin, ihinvalv di krieshan a habjik we praktikal kansidarieshan a yuus isenshal—ina wie we no yuujal ina pientin, fi egzampl. Myuuzik, tieta, flim, daans, ah hadaels pofaamin aat, azwel lichicha ah hadaels miidia laka intaraktiv miidia, deh ingkluud ina braada difinishan a haat ar di haats. Optel di 17t senchri, haat kuda eh-refa tu heni skil ar maastari ah neh difranshiet frah kraaf ar sayans. Ina madan yuusij afta di 17t senchri, we hestetik kansidarieshan paramount, fain aat get separiet out ah distingguish frah skil we akuaya jinarali, laka dekorietiv ar aplai haat.

Aat kiah kiaraktaraiz ina toermz a mimiisis (di riprizentieshan a rialiti), expreshan, komiunikieshan a himuoshan, ar adaels kualiti. Juurin di Ruomantik piiriad, aat eh-komiin laka "speshal fakolti a di yuuman main fi klasifai wid rilijan ah sayans". Duo di difinishan a wa ah wa kanstityuut aat dispyuut ah chienj-chienj uoba taim, jinaral diskripshan menshan di aidie a himajinetiv ar teknikal skil we stem frah yuuman iejensi ah krieshan.

Di niecha a haat, ah rilietid kansep laka krietiviti ah intopritieshan, expluor ina branch a filasafi nuo az estetix.

## Refrens
Aatifishal intelijens

**Aatifishal intelijens** (AI) a di intelijens egzibit bai mashiin ar saafwier. A di niem azwel fi di akademik fiil a stodi we stodi ou fi kriet kompyuuta ah kompyuuta saafwier we kiepebl a intelijent biyevia. Mieja AI risaaacha ah texbuk difain dis fiil az "di stodi ah dizain a intelijent iejent", we intelijent iejent a sistim we kiah rejista di invairament ifain iself ina ah tek akshan we maximaiz di chaans a sokses. Jan Makaati (John McCarthy), uu kain di toerm ina 1955, difaini az "di sayans ah injinierin fi mek intelijent mashiin".
Abaashan

**Abaashan** a di henin a prignansi bai rimuuv a fiitos ar embrio bifuo ikiah sovaiv outsaida di yuutaros. Abaashan we okor spantienosli nuo az miskiarij. Abaashan kiah kaaz fi poerpos ah den ikaal injuus abaashan, ar les friikuentli, "injuus miskiarij". Di wod *abaashan* noftaim yuuz fi miin onggl injuus abaashan. Simila prosiija afta di fiitos kuda eh potenshal sovaiv outsaida di wuum nuo az "liet toerminieshan a prignansi".

## Refrans
Abaiyojenisis

Ina di nachral saiyans dem, **abaiyojenisis**, ar di arijin a laif, a di stodi a ou laif pan di ort kuda eva divelop outa non-livin mata. Ano di siem ting az evaluushan, faa dat a di stodi a ou difrent gruup a livin tingz chienj uova taim. Amiino asid, binuon az di "bildin blak fi laif", okor ina niecha, chuu kemikal riakshan we no rilietid to laif. Ina evri livin ting, amiino asid aaganaiz ina pruotiin; di kanschrokshan a dem ya pruotiin kom bout chuu di akshan a nyuukliik asid. Dat go fi miin se di kwestyan bout ou laif pan di ort kom bout afi du wid ou di fos nyuukliik asid kom bout. 

Saiyantis don figa out som tingz bout di arijin a laif, bot som ada wan a stil di sobjek a korent risaach. Di fos livin ting dem pan di ort a wehn prabli singgl sel pruokariyuot. Di oules fasl maikruob-laik objek dem diet bak tu 3.5 Ga (bilian ier uol), jos a fyuu onjrid milian ier yongga dan di ort. Bai 2.4 Ga, di riesho a stiebl aisotup fi kaaban, aiyan, ahn solfa shuo di akshan a livin tingz pahn inaagyanik minaral ahn sediment ahn di molekyula baiyomaaka dem indikiet fuotosintesis, we shuo se laif pahn ort wehn kaman bai da taim ya. 

Pan di neda an, di egzak aada a di kemikal iven tdem we liid tu di fos nyuukliik asid stil a wahn mischri. Nof difrent aipatisis bout orli laif mek op aredi; di muos kaman  wan dem a di aiyan-solfa worl tiyori (metabolizm widout jinetiks) ahn di RNA worl aipatisis (RNA laif faam)
Aatik

Di **Aatik** a wahn riijan we de roun di Naat Puol a di Ort, opozit di Antaatik riijan roun di Sout Puol. Di aatik inkluud di Aatik Uoshan, an som paat a Kyanada, Griinlan (we Denmaak uon), Rosha, di Yunaitid Stiet (Alaska), Aislan, Naawie, Swiidn, ahn Finlan.
Aajentiina

**Aajentiina**, ofishali niem di **Aajentiin Ripoblik**, a di sekan bigis konchri ina Sout Amoerka, an a wah fedarieshan a 23 pravins an wah aatanamos siti, Buenos Airiz. Aajentiina a di iet-bigis konchri ina di wol bai lan ieria ah di bigis outa aal a di konchridem we ab Panish az ofishal languij, alduo Mexiko, Kolombia ah Spien ab muo piipl.
Iebriam

**Iebriam** de ina di Buk a Jenisis an a di fos piechriaak a di Izrelait, di Ishmelait, di Midianait ah di Idomait piipldem. Ih rigyaad az di piechriaak a Juu, Kristian ah Muzlim piipl ah di smadi uu ep difain monotiyizim. Iebriam wena di tent jinarieshan frah Nuowa ah di 20t frah Adam. Ih faada wena Tera, an ih bredadem wena Niegor ah Haran. Askaadn tu Jenisis, Gad sen Iebriam fran ih yaad ina Ur Kasdim ah Haran tu Kienan, di lan we Yaawe pramis tu ih disendantdem. Deso, Abraham enta ina wan kovnant: ina exchienj fi rekanaiz Yaawe az Gad, im uda get bles wid nof pitni ah di lan uda bilangx tu dem. Juudizim, Kristianiti, ah Izlam muotaim refa tu az di Iebriamik rilijandem, kaa Iebriam plie mieja ruol ina aal a dem uoli buk.
Abraham Lincoln

**Abraham Lincoln** wehna di sixtiint (16t) president a di Yunaitid Stiets. Im liid di konchri outa di bigis intornal kraisis I eva go chuu, di Amerikan Sivl Waar, we prizaab di yuuniyan an en slievri. Bifuo im get ilektid ina 1860 az di fos Ripoblikan president, Lincoln wehna wan laaya, Illinaai stiet lejislieta, wan memba a di Yunaitid Stiet Ous a Reprizentitiv, an wan tuu taim ansoksesful kyandidet tu di U.S. Senit. Im a when wan buol opuonent a di expanshan a slievri ina di Yunaitid Stiets. Lincoln win di Ripoblikan paati naminieshan ina 1860 an get ilek az president lieta da siem ier de. Im taim ina afis akyupai muosli wid di siseshanis Kanfedaret stiet dem fram di sivl waar. Im inchraduus meja fi abolish slievri, chuu di Imansipieshan Praklamieshan ina 1863 an di promuoshan a di Tortiint Amenment tu di kanstityuushan. Di siem taim wen di Sivl Waar out fi don, Lincoln bikom di fos Amerikan president fi get asasiniet. Abraham Lincoln kansistenti rangk bai skala az wan a di grietis U.S. Prezident dem.
Adalf Itla

**Adalf Itla**, nuo az Adolf Hitler (Joerman pronongxieshan: [ˈadɔlf ˈhɪtlɐ], 20 Iepril 1889 – 30 Iepril 1945), wena Aschrian-baan Joerman palitishan ah di liida a di Nashinal Suoshalis Joerman Woka Paati (Joerman: Nationalsozialistische Deutsche Arbeiterpartei, abriviet NSDAP), papiula nuo az di Naatsi Paati. Ih wena di ruula fi Joermani frah 1933 tu 1945, saab az chansla frah 1933 tu 1945 ah az ed a stiet (Führer und Reichskanzler) frah 1934 tu 1945.

Itla wena dekariet vechran a Wol Waar I, ah ih jain di Naatsi Paati ina 1920 ah bikomz di liida ina 1921. Afta ih get lakop fi a fiel kuu ina 1923, ih gien supuot bai promuot Joerman nashinalizim, anti-semitizim, ah anti-kamiunizim wid kiarizmatik arachri ah prapagianda. Ih get apaint chansla ina 1933, ah kwik-taim extablish ah mek rialiti ih vijan a tuotalitierianizim, aatokratik, singgl paati, nashinal suoshalis diktietaship. Itla poersyuu farin palisi wid di diklier guol fi siiz *Lebensraum* ("*libn spies*") fi Joermani, ah dairek di rizuos a di stiet tuwaad dis guol. Ih riibil di Wehrmacht (defens fuos) ah invied Puolan ina 1939, we liid tu di outbriek a Wol Waar II ina Yuurop.
Adisi

Di **Adisi** (Griik: *Ὀδύσσεια* Odýsseia, pronongx [o.dýs.sej.ja] ina Klasikal Atik) a wan a tuu mieja ienshent Griik epik puoym achribiut tu Uoma. Di Adisi a  paatli siikuel tu di Iliad, di eda wok we askraib tu Uoma. Di puoym fondamental tu di madoern Westan kianan, an a di sekan uolis extant wok a Westan lichicha, di Iliad a di uolis wan. Skala biliiv se iweh kompuoz nier di *h*en a di 8t senchri BCE, somwe ina Ayuonia, di Griik kuoastal riijan a Anatuolia.
Adolt

Bailajikali, wah **adolt** ar **big piipl** ar **big smadi** a yuuman biin ar ada aaganizim we riich sexyual machyuoriti. Ina yuuman kantex, di toerm *adolt* adishanali ab miinin asosiet wid suoshal ah liigal kansep. Ina kanchraas tu "maina" (anda-iej), **liigal adolt** a smadi uu atien di iej a majariti ah dierfuor rigyaad az indipendant, self-sofishant, ah rispansebl.
 
Yuuman adoltud ingkompas saikalajikal adolt divelopment. Definishan a adoltud muotaim inkansistent ah kanchradikchri;  smadi maita bi bailajikali adolt, ah ab adolt biyevia a-gwaan laka big smadi bot deh stil chriit az pitni ef deh anda di liigal iej a majariti. Kanvoersli, smadi maita bi adolt liigali bot no pozes non a di machyuoriti ah rispansibiliti we difain big piipl 
kiarakta.

Ina difrah-difrah kolcha deh ab ivent we riliet tu di taim wen smadi paas frah pitni fi bikom adolt ar kom a iej. Noftaim dis rikuaya di smadi fi paas wah siiriz a tes fi dimanschriet se dat smadi pripier fi adoltud, ar wans deh riich soertn iej, sohtaim ina kanjongshan wid dimanschriet se deh pripier. Muos madan sasayati ditoermin liigal adoltud bies pah wen smadi riich di liigal spesifai iej widoutn rikuaya no dimanschrieshan a fizikal machyuoriti ar priparieshan fi adoltud.
Abalishanizam

**Abalishanizam** wehna muuvment fi *h*en di slieb chried ahn *h*imansipiet di sliebdem ina westan Yuurop ahn di Amorkadem. Nobadi moch no protes di slieb sistim tel di 18t senchri, wen rashanalis tinkadem a di *h*Inlaitnment kritisaizi fi vayaliet yuuman rait, ahn Kwieka ahn ada els ivanjelikal rilijos gruup kandemi az an-Kristian. Duo antisliebri sentiment wehn waidpred bai liet 18t senchri, iab likl imidiet ifek pahn di sentadem a sliebri iself — di Wes Indiz, Sout Amorka, ahn di sodorn Yunaitid Stiet. Di *h*impuotieshan a *h*Afrikan slieb wehn ban ina di British kalanidem ina 1807, ahn ina di Yunaitid Stiet ina 1808. Ina di British Wes Indiz, sliebri abalish ina 1827 ahn ina di French pozeshandem 15 ier lieta.

Ina Britn, Wiliam Wilbafuos (William Wilberforce) wehn tek aan di kaaz a abalishan ina 1787 afta di faamieshan a di Komiti fi di Abalishan a di Slieb Chried, ush ihn liid ina Paalimenchri kiampien fi abalish di slieb chried ina di British Empaya wid di Slieb Chried Ak 1807. Ihn alzwel kiampien fi di abalishan a sliebri ina di British Empaya, ahn ihn lib fi siit ina di Sliebri Abalishan Ak 1833.

**Wel-nuoon Abalishanisdem** inkluudn buot blak piipl, ahn wait piipl we nehn sopuot sliebri:
 
*Tusaahn Luubatyuo
*Ariet Tobman
*Jan Broun
*Ariet Biicha Stuo
*Janz Apkinz
*Frejrik Doglas
*Enri Dievid Turuo
Abejar, Soria, Spien

**Abejar** a wahn miunisipaliti luokiet ina di pravins a Soria, Kiastiil ahn León, Spien. Askaadn tu di 2007 sensos (INE), di miunisipaliti ab papyulieshan a 405 inabitant.
Advataizin

**Advataizin** a faam a maakitin komiunikieshan yuuz fi promuot ar sel tingz, yuujali biniz prodok ar saabis.
Afrika

**''h''Afrika** a di worl sekan-laargis ahn sekan mous-papulos kantanent, aftaa Ieja. Roun 30.2 milian km² (11.7 milian sk mi) includin ajiesent ailandem, ikiba 6% a di *h*ort total sorfis yeria ahn 20.4% a di tuotal lan yeria. Wid bout 922 milioyoun piipl (ina 2005) ina 61 teritori, iyacuont fi bout 14.2% a di wol yuuman papyolaieshan. Di kantinent soroundad bai di Meditarienianon Siei tu di naeert, di Suez Kinahl ahn di Red Siii tu di naats, di *h*Indian Uoshan tu di soutiis, ahn di *h*Atlantik Uoshan tu di wes. Dem ab 53 konchri, *h*inkluud Madagiaska ahn vieriois ailant grruup, ouside wid di kantinent.
Afrikan Nashinal Kanggres

Di **Afrikan Nashinal Kanggres** (African National Congress) adawaaiz nuon az ANC a wah palitikal paati ina Sout Afrika. A disya paati ya faam di korant govament ah ebri govament pah di nashinal levl sins 1994 wen Sout Afrika weh bikom wah puos-apaataid konchri. Dis *h*inkluudn di govament a Nelsn Mandela uu wena di prizident frah 1994 tu 1999. Ina di 2004 jinaral ilekshan, di ANC weh win 69.7% a di vuotdem, 65.9% ina di 2009 jinaral elekshan, ah 62.15% ina di 2014 ilekshan.
Agnastisizim

**Agnastisizim** a di vyuu we di chuu valyuu a soertn kliem –&nbsp;espeshali metafizikal ah rilijos kliem laka weda Gad, di divain ar di syuupanachral egzis&nbsp;– no nuo ah praps kyaah nuo.
 

Askaadn tu di filasafa Wiliam L. Ruo (William L. Rowe): "Ina di papila sens a di toerm, agnastik a smadi uu naida biliiv nar disbiliiv ina Gad, wails  ietiyis disbiliiv ina Gad." Agnastisizim a dakchrin ar set a tenet reda dah rilijan az soch.

Tamas Enri Oxli (Thomas Henry Huxley), wah Ingglish bailajis, kain di wod "agnastik" ina 1869.

## Refrans
Aidiilizim

Ina filasafi, **aidiilizim** a di gruup a filasafi we asoert se rialiti, ar rialiti az wi kiah nuo i, a fondamentali mental, mentali kanschrok, ar adawaiz imatiirial. Epistemalajikali, aidiilizim manifes az skeptisizim bout di pasibiliti fi nuo heni main-indipendant ting. Ina suosialajikal sens, aidiilizim emfasaiz ou yuuman aidie—espeshali biliif ah valiu—shiep sasayati.[1] Az antolajikal dakchrin, aidiilizim go forda fi asoert se aal entiti kompuoz a main ar pirit.[2] So aidiilizim rijek fizikalis ah dualis tiori we fiel fi askraib prayariti tu di main.
Aijropowa

**Aijropowa** ar waata powa (frah di Griik: ύδωρ, "waata" ) a powa diraiv frah di enaji a faalin waata ar faas ronin waata, we kiah aanis fi yuusful poerpos.
Aikuu

**Aikuu** (Japaniiz , pluural *aikuu*) a shaat-shaat faam a Japaniiz puoychri.  Itipikali kiaraktaraiz bai chrii kualiti:

* Di esn a aikuu a "kotiin" (*kiru*). Dis muotaim riprizent bai di joxtapozishan a tuu imij ar aidie wid wah *kireji* ("kotiin wod") bitwiin dem, kaina wah voerbal pongchuyeshan maak we signal di muoment a separieshan ah we kola di mana a ou di joxtapuoz elimentdem rilietid.
* Chradishanal aikuu kansis a 17 *on* (Japaniiz pruosadi, adawaiz nuo az *mora* duo muotaim luusli chransliet az "silabl"), ina chrii friez a 5, 7, ah 5 *on* rispektivli. 
* Wah siiznal refrans ar *kigo*, yuujali jraa frah wah *saijiki*, wah extensiv bot difain lis a soch wod.

Madan Japaniiz aikuu (現代俳句 *gendai-haiku*) ingkriisinli anlaikli fi fala di chradishan a 17 *on* ar fi tek niecha az deh sobjik, bot di yuus a joxtapozishan kantiniu fi bi hana ina buot chradishanal ah madan aikuu. A wah kaman posepshan, alduo relitivli riisant, se dat di imij joxtapuoz mos bi dairekli abzoerv ebridie abjek ar okorans.

Ina Japaniiz, aikuu chradishanali print ina singgl voertikal lain wails aikuu ina Ingglish muosli apier ina chrii lain fi paralel di chrii friez a Japaniiz aikuu.

Priiviosli iweh kaal *hokku*, aikuu get di korant niem frah di Japaniiz raita Masaoka Shiki a di *h*en a di 19t senchri.
Aislan

**''h''Aislan** (ofishali di **Ripoblik a ''h''Aislan**) a wah ailan-nieshan ina di Naat Aklantik, bitwiin Yuurop ah Griinlan. Di kiapital a Raikiavík, ah di ofishal languij a *h*Aislandik. Di papilieshan a 319,756 askaadn tu *h*estimet mek ina Disemba 2008.

*h*Aisland fos sekl ina di naint ah tent senchri bai di Vaikindem. Lieta iyunait wid Naawie ina 1262, ah den wid Denmaak ina 1380, ah iweh-de anda Dienish ruul fi muo dah faib senchri. Ina 1918, *h*Aislan geti *h*independans, bot stil anda di Dienish kroun. Wails Denmaak akiupai bai Naatsi Joermani, *h*Aislan akiupai bai Britn, ah lieta, bai di Yunaitid Stiet. Ina 1944, *h*Aislan bikom iwuon ripoblik.
Agrikolcha

**Agrikolcha** a di koltivieshan a animal, plaant ah fonggi fi fuud, faiba, bayofyuil, medisinal ah ada prodok yuuz fi sostien ah inans yuuman laif. Agrikolcha ena di kii divelopment ina di raiz a sednchri yuuman siblaizieshan, we faamin a domestikietid spiishiz kriet fuud soerplos we noercha di divelopment a siblaizieshan. Di todi a agrikolcha nuo az agrikolcharal sayans. Di ischri a agrikolcha diet bak touzn a ier, ah idivelopment eh-jraib ah difain bai grietli difrah klaimit, kolcha, ah teknalaji. Ina di siblaiz wol, indoschrial agrikolcha bies pah laaj-skiel monokolcha faamin a di daminant agrikolcharal metadalaji.
Aibiirian Peninsiula

Di **Aibiirian Peninsiula**, de diip ina di soutwes a Yuurop an ab di nieshan dem we niem Spien, Puotigal, Anduora, Jibralta, an wah likl paat a Frans. Ia di peninsiula we de di muos wes outa di wuola di sodan peninsiuladem ina Yuurop. Iab baada we de a di soutiis an iis wi di Meditarienian Sii an a di naat, wes, soutwes a di Atlantik Uoshan. Di Piraniiz mountn faam di naatiis ej a di peninsiula, an baada i aaf frah di res a Yuurop. Ia di sekan laajis peninsiula ina di wuola Yuurop wid wah ieria a 585,860 km².
Aizak Mendiz Belisario

**Aizak Mendiz Belisario** ar **Isaac Mendes Belisario** (1795–1849) wena Jumiekan aatis a Juwish disent. Ih weh aktiv ina Kinston rong di taim a Imansipieshan ah ih wok, ina pient ah ina print, provaid wah rier ah rich yai-witnis dakiument a laif ina Jumieka. Ih a wan a di hoerlies aatis fi tek wah Jumieka-senchrik apruoch tu di ailan kolcha. Ih puotfolio a litograf *Skech a Kiarakta, ina Iloschrieshan a di Abit, Akiupieshan, ah Kastyuum a di Nigro Papilieshan ina di Ailan a Jumieka*, (Sketches of Character, In Illustration of the Habits, Occupation, and Costume of the Negro Population in the Island of Jamaica), weh poblish ina kalaborieshan wid di litografa Adalf Dyuupali (Adolphe Duperly) ina 1837-38, dakiument aktiviti a di slievdem imidietli afta deh imansipieshan. Som a di print a di hoerlies vijual riprizentieshan a di maskaried faam Jangkunu. Belisario wok aafa wah yuuniik puochret a Jumiekan kolcha a wah pivatal istarikal muoment.

## Refrans
Aizak Nyuutn

**Aizak Nyuutn** (Isaac Newton) (4 Janiweri 1643 – 31 Maach 1727) ena wah Ingglish fizisis, matimatishan, aschranama, nachral filasifa, alkimis, a tioluojan, ah wan a di muos influenshal mandem ina yuuman ischri. Ih buk, *Philosophi Naturalis Principia Mathematica*, we poblish ina 1687 a wan a di muos influenshal buk ina di ischri a sayans, kaa a im pudong di grongwok fi klasikal mikianix. Ina di buk, Nyuutn diskraib yunivoersal gravitieshan ah di chrii laa a muoshan we daminiet di sayantifik vyuu a di fizikal yunivoers fi di nex chrii senchri. Nyuutn shuo se ebmli badi kanchuol bai di siem set a nachral laa, wen ih demanschriet di lingk bitwiin Misa Kepla laadem bout planit muoshan an fiim tiiri bout gravitieshan, fi kyaaswe dout bout iiliosenchrizim ah advaans di sayantifik revaluushan. Ina mikianix, ih lie out di prinsipl a kansavieshan a momentom ah anggiula momemtom. Ina aptix, ih bil di fos praktikal riflekin teliskuop, ah ih divelop wah tiiri a kola bies pah di abzavieshan we ih mek se wah prizim brokdong wait lait ina di koladem we faam di vizibl spekchrom. Azwel ih mek wah impirikal laa fi kuulin ah stodi di spiid a song. Ina matimatix, Nyuutn shier kredit wid Gatfriid Laibnits fi divelop difrenshal ah intigral kialkiulos. Ih demanschriet di jinaral bainuomial tiorem, divelop di “*Nyuutn metad*” fi fain out di apraximet ziiro valiu a wah fongshan, ah ih du soh wok pah di stodi a powa siiriz. Tu disya die, piipl kansida Nyuutn wan a di tap-tap sayantis a aal taim. Ina wah 2005 soervie we di Raayal Sosayati a Britn du, piipl se Nyuutn ab grieta ifek pah di ischri a sayans muo dah Alboert Ainstain.
Alan Turing

**Alan Matisn Tyuuring** (Ingglish: **Alan Mathison Turing**, OBE, FRS, pronongxieshanˈtjʊ(ə)rɪŋ, 23 Juun 1912 – 7 Juun 1954) wehna British matimatishan, lajishan, kriptanalis ahn kompyuuta sayantis.

Tyuuring aafn kansida fi bi di faada a madorn kompyuuta sayans. Ihn pravaid a *h*influenshal faamalaizieshan a di kansep a di algoridim ahn kompiutieshan wid di Tyuuring mashiin. Fi ihn ruol ina di madorn kompyuuta, *Time Magazine* niem Tyuuring wan a di 100 muos influenshal piipl ina di 20t senchri, ahn se: "Di fak rimien dat ebribadi uu tap pahn kiibuod, opn predshiit ar  wod-pruosesin pruogram, a wok pahn wahn inkaanieshan a Tyuuring mashiin."

Wid di Tyuuring tes, miintaim, ihn mek a signifikant ahn kiaraktaristikali provakativ kanchribyuushan tu di dibiet rigyaadin aatifishal intelijens: weda i wi eba pasobl fi se dat a mashiin kanchos ahn kiahn tingk. Ihn lieta wok a di Nashinal Fizikal Labrichri, we ihn kriet wan a di fos dizain fi a stuor-pruogram kompyuuta, di ACE, alduo i neba akchual get bil ina i ful faam. Ina 1948, ihn muuv gaa di Yuniversiti a Manchesta fi wok pahn di Manchesta Maak 1, dat taim de imorjin az wan a di wol orlies chuu kompyuuta.

## Refrans
Alboert Ainstain

**Alboert Ainstain** (Albert Einstein) (14 Maach 1879 - 18 Iepril 1955) ena wah Juu, uu baan ina Joermani ah ton tiiretikal fizisis. Ih binuon fi ih tiiridem bout speshal ah jinaral relitiviti. Ina 1921 ih get di Nuobel Praiz fi Fizix, fi ih kanchribyuushan tu tiiretikal fizix ah espeshali di diskovri we ih mek bout di fotoilekchrik ifek. 

Demya a di kanchribyuushan we Einstein mek tu Fizix:
* Di speshal tiiri a relitiviti, we bring tugeda mikianix wid ilekchromagnetizim
* Di jinaral tiiri a relitiviti, wah nyuu tiiri bout gravitieshan we fala di ikuivalens prinsipl. 
* Ih fain relitivistik kazmalaji wid wah kazmalajikal kanstant
* Di fos smadi afta Nyuutn fi gi muo pah di periyilian advaans a Moerkiuri. 
* Im pridik se graviti ah gravitieshanal lenzn elp fi diflek lait. 
* Im kumop wid di fuotan tiiri ah wiev-paatikl dyualiti frah di toermodainamik prapati a lait
* Di kwantom tiiri a atamik muoshan ina salid paatikl
* Ziiro-paint enaji
* Di semiklasikal voerjan a di Scruodingga Ikwiejan. 
* Di rilieshan dem fi atamik chranzishan prababiliti we pridik stimiulietid imishan
* Di kwantom tiiri fi wah muonoatamik gias we pridik Bose-Einstein kandensieshan
* Di Einstein–Podolsky–Rosen paradax
* Di pruogram fi wah yunaitid fiil tiiri
* Di jiomechrizieshan a fondamental fizix

Ina ih laiftaim Einstein poblish muo dah 300 sayantifik wok an muo dah 150 nan-sayantifik wok. Ina 1999 *[[Taim Magaziin]]* niem im di Smadi a di Senchri.
Alconaba, Soria, Spien

**Alconaba** a wahn miunisipaliti luokiet ina di pravins a Soria, Kiastiil ahn León, Spien. Askaadn tu di 2007 sensos (INE), di miunisipaliti ab papyulieshan a 169 inabitant.
Aislandik langwij

**''h''Aislandik** a wah Naat Joermanik languij, we taak ina *h*Aislan. Iexchriimli simila tu Uol Naas, we aal Skandinievian languij diraiv frah. Itaak bai bout 300,000 piipl.
Aligzanda di Griet

**Aligzanda di Griet**, aalso nuon az **Aligzanda III a Macedon**, wehna wan ienchent Griik king a Macedon. Im a when wan a di muos soksesful milichri komaanda dem fi aal taim an az faar az wi nuo im neva luuz a bakl. Bai di taim im ded, im kangka di Achaemid Porzhan empaiya, we get ad tu di Yuuropian terichri dem ina Macedon. Alexander kom fi tom king afta im faada, Philip II, ded, Philip when yuunifai muos a di siti steit dem in aGriis aanda Macedonian ruulaship ina wan fedarieshan niem di Liig a Corinth. Alexander difiit an uovachuo di di Porzhan empaiya.Im kangkwes dem inkluud Anatolia, di Levant, Iijip, Bactria an Mesopotamia, an mi exten di bounjri a im uona empaiya az fur az Punjab, Indiya. Im legisi an kangwes dem liv aan lang afta im an wehna di staat a nof senchri a Griik seklment an kolchral influens uova wuoliip a faar lan. Di piiriyad niem di Elenik piiriyad, an it a wan kombinieshan a Griik, Migl Iistan, Ijipshan an Indiyan kolcha. Alexander fiicha big big ina ischri, Griik an non-Griik kolcha. Im kangkwes dem inspaiya wan litareri chradishan ina we im kom kraas az wan lejenderi iiro ina di chradishan a Achilles.
Alfabet

**Alfabet** a wah tandad set a leta (biesik raitdong simbal ar grafiim) we yuuz fi rait wan ar muo langwij bies pah di jinaral prinsipl se di letadem riprizent fuoniim (biesik signifikant soun) a langwij piikin. Dis meki difrah tu adaels taip a raitn sistim, laka silabari (ina we ebri dege kiarakta riprizent wah silabl) ah luogografi (we paat ebri dege kiarakta riprizent wah wod, morfiim, ar semantik yuunit).
Alps

Di **Alps** a di ayis ah muos extensiv mountn rienj sistim we wuola it lokiet ina Yuurop, chrechout apraximetli 1,200 kilomita kraas iet Alpain konchri: Aschria, Frans, Joermani, Itali, Liktenstain, Manako, Sloviinia, ah Suitsalan.
Amazan Riva

Di **Amazan Riva** ina Sout Amoerka a di laajis riva bai dischaaj a waata ina di wol, ah di sekan ina lent.
Amoerkan Revaluushan

Di ´**Amoerkan Revaluushan** wena politikal opiival we tek plies bitwiin 1765 ah 1783 juurin taim wen kalanis ina di Toertiin Amoerkan Kalani rijek di British manaki ah tapanaaris, deh uobachruo di aatariti a Griet Britn, ah foundid di Yunaitid Stiet a Amoerka.
Amoerkan Revaluushaneri Waar

Di **Amoerkan Revaluushaneri Waar** (1775–1783), adawaiz nuo az di **Amoerkan Waar a Indipendans**, ah di **Revaluushaneri Waar ina di Yunaitid Stiet**, wena di aams kanflik bitwiin Griet Britn ah toertiin a fii Naat Amoerkan kalani, we eh diklier demself di indipendant Yunaitid Stiet a Amoerka

.
Amoerkaz

Di **Amoerkaz** a di landem ina di westan emisfier ar di Nyuu Wol, we mekop a di kantinent a Naat Amoerka ah Sout Amoerka, tigeda wid di ailan ah riijandem we asosiet wid di tuu biga kantinent. Di Amoerkaz kova wuola 8.3 % a di tuotal soerfis ieria a di wol (28.4% a di lan ieria) ah kantien bout 14% a di yuuman papilieshan (bout 900 milian piipl).
Anaakizam

**Anaakizam** a di palitikal filasafi wa *h*enkompas tiiri ahn atityuud ush kansida di stiet, az kompolsri gobament, fi bi anesiseri, aamful, ahn/ar andizairobl, ahn ipromuot di iliminieshan a di Stiet ar anaaki. Pisifik anaakis dem maita ab adishanal kraitiiria fi wa kanstityuut anaakizam, ahn dehn aafn disagrii wid dehn wananeda bout wa demaya kraitiiria bi. Azkaadn tu di *h*Axford Kompanian tu Filasafi, no singl difainin pozishan no de we aal anaakis huol, ahn demde uu kaal demself anaakis muosli shier sortn faambli rizemblans.
Almenar de Soria, Spien

**Almenar de Soria** a wahn miunisipaliti luokiet ina di pravins a Soria, Kiastiil ahn León, Spien. Askaadn tu di 2007 sensos (INE), di miunisipaliti ab papyulieshan a 322 inabitant.
Anchopalaji

**Anchopalaji** a di stodi a yuumaniti. Imien sobdivijan a suoshal anchopalaji ah kolchral anchopalaji, we diskraib ou sasayatidem wok rong di wol, lingguistik anchopalaji, we investigiet di influens a languij ina suoshal laif, ah bailajikal ar fizikal anchopalaji, we kansoern lang-toerm divelopment a di yuuman aaganizim. Aakialaji, we stodi paas yuuman kolcha chuu investigieshan a fizikal evidens, kansida az branch a anchopalaji ina di Yunaitid Stiet, wails ina Yuurop, ivyuu az disiplin ina iwona rait, ar els igruup anda adaels rilietid disiplin laka ischri.
Andiiz

Di **Andiiz** a di langgis kantinental mountn rienj ina di wol. Dem a wah kantinyual rienj a mountn a galang-galang pah di wes kuos a Sout Amoerka.
Anduora

**Anduora** afishali niem di Prinspaliti a Anduora  (Katalan: Principat d'Andorra) a wahn likl lanlak konchri we de ina di soutwes a Yuurop ina di iis Piraniiz mountan dem an baada wid Spien an Frans. I bout 470 km² wid wahn estimietid papulieshan a 84,484 ina 2008. I kyapital niem Anduora la Veya (Andorra la Vella). I a wahn welti konchri kaz a di touris dem an kaa i a wahn plies wid likl tax. Di smadi dem ina Anduora ab di ayes laif ekspetansi ina di wol wi wahn abrij a 85 ier dem a bert. Anduora a di six sumaales nieshan ina di uol a Yuurop tu.
Andyuuras

**Andyuuras**, ofishal niem **Ripoblik a Andyuuras**, (Panish, *República de Honduras*) a wah dimokratik ripoblik ina Senchral Amoerka. Deh yuus fi kaali Panish Andyuuras, fi difrenshieti frah British Andyuuras (nou niem Biliiz). Di konchri baada tu di wes bai Guatimaala, tu di soutwes bai El Salvaduor, tu di soutwes bai Nikaragua, tu di sout bai di Pasifik Uoshan, ah di Golf a Fansiika, ah tu di naat bai di Golf a Andyuuras, wah laaj inlet a di Kiaribiyan Sii. Andyuuras a jos uoba 112 777 km², wid bout 11,005,850 piipl. Di kiapital niem Tigusigalpa.
Ang Kang

**Ang Kang** (*香港*), ofishali di **Ang Kang Speshal Adminischretiv Riijan** (*香港特別行政區*), a wahn terichri we luokiet pan di Pearl Riva Delta ina Iis Ieja we ab bout 6.9 milian piipl.
Antaatika

**Antaatika** a di sodan muos kantinet pan di Ort, we de uova moch a di Sout Puol an i soroun bai di Sodorn Uoshan. I meja 14.4 milian km² (5.4 million sk mai), an a di fif bigis kantinent ian ieriya afta Ieja, Afrika, Naat Amerika, ahn Sout Amerika. Bout 98 % a Antaatika cova wid ais, we avrij at liis 1.6 kilamit (1.0 mai) tik.

Wen yu kansida di avrij, Antaatika a di kuolis, jraiyis ahn windies kantinent, an i ab di aiyis avrij elivieshan outa aal a di kantinent dem. Antaatika rigyaad az wahn dezort, wid prisipitieshan evri ier a bout 200 mm (8 inch) lansaid di kuos, ahn moch les di faara inlan yu go. Nobadi no liv pahn Antaatika, bot eniwe frahm 1.000 tu 5,000 piipl tan de a wuoliip a difrent difrent risaach stieshan we skyata kraas di kantinet chuuwout di ier. Ongl di animal dem uu adap tu di kuol tempricha dem kyahn sovaiv de, laik pingguin, siil, mas, liichin, ahn sohn wuoliip a taip a alji.


File: 061212-nordkapp.jpg
File:GletscherMM.jpg
File:Fryxellsee Opt.jpg
File:Mount Erebus Aerial 2.jpg
File:Aurore australe - Aurora australis.jpg
Angga

**Angga** ar **raat** adawaiz nuo az **ignaransi** a wah intens imuoshanal rispans. A naamal imuoshan we invalv chrang ankomfatebl ah imuoshanal rispans tu posiiv provokieshan. Noftaim i*h*indikiet wen smadi poersnal bongjri vayaliet.  Som ab a laan tendensi fi riak tu angga chuu ritalieshan. Angga kiah yuutilaiz ifektivli bai set bongjri ar eskiep frah dienjaros sitieshan. Raymond Novaco frah UC Irvine, uu sens 1975 eh-poblish wah wuoliip a lichicha pah di sobjik, schratifai angga ina chrii modaliti: kagnitiv (apriezal), somatik-afektiv (tenshan ah ajitieshan), ah biyeviaral (witjraal ah antaganizim). William DeFoore, wah angga-manijment raita, diskraib angga az wah presha kuka: wi kiah onggl aplai presha gens wi angga fi a soertn amount a taim tel iexpluod.

## Refrans
Anuova Parish, Jumieka

**Anuova** (kiapital Luusi), a wah parish pah di naatiis tip a Jumieka. Anuova a paat a Kaanwal Kounti, an ibaada wid Sin Jiemz ina di iis, ah Wesmolan pah di sout. Lefout Kinston, Anuova a di sumaalis parish ina Jumieka. Anuova a di boertplies a Di Rait Exilent Sar Aligzanda Bostamanti, wan a Jumieka sebm nashinal iiro.
Apinis

**Apinis** a mental ar imuoshanal stiet a wel-biin difain bai pazitiv ar plezant imuoshan we rienj frah kantentment tu intens jai. A varayati a bailajikal, saikalajikal, rilijos ah filasafikal apruoch schraiv fi difain apinis ah aidentifai isuos. Vierios risaach gruup, ingkluudn pazitiv saikalaji, a-implai di sayantifik metad fi risaach kuestian bout wa a "apinis", ah ou imaita bi atien.

Di Yunaitid Nieshan eh-diklier 20 Maach di Intanashinal Die a Apinis fi rekanaiz di relivans a apinis ah wel-biin az yunivoersal guol.

## Refrans
Apra

**Apra** a wah aat faam we singa ah myuuzishan pofaam jramatik wok ah kombain tex (libreto) ah myuuzikal skuor, yuujali ina tiachrikal setn. Ina chradishanal apra, singa du tuu taip a singin: resitietiv, wah spiich-inflek stail ah aria, wah muo melodik staile. Apra ingkaapariet nof a di eliment a spiikin tieta, laka akin, siinri, ah kastyuum ah sohtaim ingkluud daans. Di pofaamans tipikal huol ina apra ous, akompini bai aakeschra ar sumaala myuuzikal ohsambl, we sens di hoerli 1800z aalwiez liid bai kandokta.
Arabik languij

**Arabik** (العَرَبِية, al-ʻarabiyyah alʕaraˈbijja ar عربي ,عربى ʻarabī ˈʕarabiː) a di Klasikal Arabik languij a di 6t senchri ah imadan disendant exkluudn Maaltiiz. Arabik spiik ina waid aak we chrech kraas Westan Ieja, Naat Afrika, ah di Aan a Afrika. Arabik bilang tu di Simitik branch a di Afroiejatik fambili.

Di litareri languij, kaal Madan Standad Arabik ar Litareri Arabik, a di onggl ofishal faam a Arabik. Iyuuz ina muos raitdong dakiument azwel ina faamal spiikin okiejan, laka lekcha ah nyuuz braadkyaas.

Arabik a Senchral Simitik languij, kluosli rilietid tu Aramieyk, Iibruu, Ugaritik ah Finiishan. Standad Arabik distingk frah ah muo kansoervativ dah aal a di spiikin varayati, ah di tuu egzis ina stiet nuo az daiglasia, yuuz said-bai-said fi difrah sasayatal fongshan.
Arancón, Soria, Spien

**Arancón** a wahn miunisipaliti luokiet ina di Pravins a Soria, Kiastiil ahn León, Spien. Askaadn tu di 2007 sensos (INE), di miunisipaliti ab papyulieshan a 102 inabitant.
Antiiga ah Baabyuuda

**Antiiga ah Baabyuuda** (Panish fi "ienshent" ah "bied-op") a wah ailan nieshan we de pan di iistan baadalain a di Kiaribiyan Sii wid di Atlantik Uoshan. Az di niem paint out, ikansis a tuu mieja ailan - Antiiga ah Baabyuuda - ah soh wuoliip a likl ailet tu. Di wuola dem de kluos tu deh wananeda ina di migl a di Liiwad Ailanz, ah de bout 17 digrii naat a di ikwieta. 

Antiiga ab a papilieshan a bout 82,000, mekop muosli a piipl a Wes Afrikan, British, ah Puotigiis disent. Di ailandem a paat a di Lesa Antiliiz aachipelago. Tu di sout a Antiiga ah Baabyuda a Guadiluup, Daminiika, Maatiniik, Sin Luusha, Sin Vinsn ah di Grenidiinz, Baabiedoz, Grinieda ah Chrinidad ah Tubiego. Mansarat de tu di soutwes; Sin Kits ah Niivis plos Sin Yuustieshos de tu di wes, and Sah Baatelmi, Sin Maatn ah Anggila de tu di naatwes.
Anggila

**Anggila** a wah British uobasii terichri ina di Kiaribiyan, wan a di muos nadan a aal a di Liiwad Ailan, we de ina di Lesa Antiliiz. Imekop a di mien ailan we niem Anggila, bout 26 km (16 mail) lang bai 5 km (3 mail) waid a di braadis paint, tigeda wid soh wuoliip a likl-likl ailan an kie wepaat no piipl no lib. Di kiapital niem Di Vali. Di tuotal lan ieria a di terichri a 102 km² (39.4 skier mail), wid a papilieshan bout 13,500 (2006 estimet).
Arawak

Di **Arawak Nietiv Piipl** ar jos **Arawak** a weh wan a di indijinos piipldem ina Sout Amoerka ah di Kiaribiyan. Jinarali, di wandem frah Sout Amoerka weh-niem *Lokono*, ah di wandem frah di Kiaribiyan weh-niem Taino.

## Niem
Di toerm Arawak arijinali aplai spisifikali tu di Sout Amoerkan gruup uu self-aidentifai az Arawak, Arhuako ar Lokono. Fi deh languij, di Arawak languij, gii niem tu di Arawakan languij fambili. Arawakan spiika ina di Kiaribiyan eh azwel nuo istarikali az di Taíno, di toerm miinin se gud ar nuobl we som ailanda yuuz fi distingguish deh gruup frah di niebarin Ailan Kiaribdem. Ina 1871, etnalajis Daniel Giarisn Brintan (Daniel Garrison Brinton) propuoz se fi kaal di Kiaribiyan papiules "Ailan Arawak" juu tu deh kolchral ah lingguistik similariti wid di mienlan Arawak. Sobsikuent skala shaatn dis kanvenshan tu "Arawak", we kriet kanfyuujan bitwiin di ailan ah mienlan gruupdem. Ina di 20t senchri, skala laka Oervin Rouz (Irving Rouse) rizyuum fi yuuz "Taíno" fi di Kiaribiyan gruup fi emfasaiz deh distingk kolcha ah languij.

## Ischri

## Madan die disendant

## Memuorial a Arawak Piipl tide

## Madoern papilieshan ah disendant
Di Paniadem we araiv a Ba'aamaz, Kyuuba, ah Ispanyuola (tide Ieti ah di Daminikan Ripoblik) ina 1492, ah lieta a Puoto Riiko, neh kyaa no uman wid dem pah deh fos expidishandem. Di expluoradem briid wid Taíno uman, uu bier mestiizo pitni az rizolt. Wails iweh tingk se Taíno weh extingk az wah distingk papilieshan sens di 16t senchri, nof piipl ina di Kiaribiyan ab Taíno ansischri.

A bout 10,000 Lokono lib praimerili ina di kuostal ieria a Venizuela, Gayana, Surinam, ah French Gayana, ah nof muo Lokono disendant de raichuu di riijan. Nolaka nof adaels indijinos gruup ina Sout Amoerka, di Lokono papilieshan a-gruo.

## Refrans
Archimedes

**Archimedes a Syracuse** (s. 287 BK) wehna wahn Griik matamatishan, fizisis, injinier, inventa, an aschranama. Alduo nobadi no nuo moch bout im laif, wi stil kansida im wan a di bes saiyantis dem ina klasikal antikwiti. Ina Fiziks, im lie di foundieshan fi aijrostatiks, statiks, an di explanieshan a di prisipl a di liiva. Archimedes pruuv se di sfier av tuu tord a di valyum an sorfes ieria az di silinda, an dis a wan a di grietis matamatikal achiivment dem im av. Im dizain nof mashiin, laik siij injin an di skruu pomp we niem afta im. Archimedes ded ina di Siij a Syracuse wen wahn Ruoman suolja kil im iivn duo im get aada fi lef im aluon. Di fyuu kapi a di ritn wok a Archimedes we sovaiv chuu di Migl Iej ton wahn influenshal suos a aidia fi saiyantis ina di Renasaans. Ina 1906, dem discova di Archimedes Palimpsest we gi nyuu vijan ina ou Archimedes get di matamatikal rizolt dem we im kum op wid.
Aristakl

**Aristakl** (Ἀριστοτέλης *Aristotélēs*; 384 BK - 322 BK) wena wah Griik filasafa, wan a Plieto schuudent ah di tiicha a Aligzanda di Griet. Ih rait pah nof sobjek, ingkluudn fizix, metafizix, puoychri, tieta, myuuzik, lajik, rechrik, palitix, gobament, etix, bailoji, ah zuulaji. Wid Plieto ah Sakratiiz, Aristakl a wan a di muos impuotant figa ina Westan filasafi. Im a di fos smadi we mek wah kompriensiv sistim a Westan filasafi we ingkluud moraliti ah estetix, lajik, ah sayans, palitix ah metafizix. Ih vyuu pah fizikal sayans shiep midiival tingkin, ah demde influens go aal tu di renesans, we deh get riplies wid Nyuutuonian Fizix. Ina bailajikal sayans, som a ih obzavieshan get kanfoerm az rait ina di 19t senchri. Ina metafizix, Aristakl ab nof influens pan filasafikal ah tiolajikal tingkin ina di Izlamik ah Juuwish chradishan ina di Migl Iej, ah ikantiniu fi influens Kristian tialaji, espeshali Iistan Aatadax tialaji, an di skalastik chradishan a di Ruoman Kiaklik Choch. Outa aal a di raitn we Aristakl du, skaladem biliib se muos a dem laas, ah onggl bout wan-tod a dem sovaiv.

## Chek out demya tu
*Sakratiiz
*Plieto
Aritmitik

**Aritmitik** (frah Griik *ἀριθμός* arithmos, "nomba") a di uolis ah muos elimenchri branch a matimatix. Ikansis a di stodi a nomba, espeshali di prapati a di chradishanal aparieshandem bitwiin dem —adishan, sobchrakshan, moltiplikieshan ah divijan. Aritmetik a wah elimenchri paat a nomba tiori, ah nomba tiori kansida fi bi wan a di tap-lebl divijan a madan matimatix, saida aljibra, jaamichri, ah analisis. Di toerm aritmitik ah aya aritmitik eh-yuuz optel di bignin a di 20t senchri az sinanim fi nomba tiori ah sohtaim stil yuuz fi refa tu wah waida paat a nomba tiori.

## Aritmitik aparieshan

Di biesik aritmitik aparieshan a adishan, sobchrakshan, moltiplikieshan ah divijan, alduo dis sobjek aalso ingkluud muo advans aparieshan, laka manipiulieshan a posentij, skwier ruut, exponenshieshan, ah lagaridmik fongshan. Aritmitik pofaam askaadn tu soertn aada a aparieshan. Heni set a abjek we aal fuo aritmitik aparieshan (exep divijan bai 0) kiah pofaam pah, ah we demaya fuo aparieshan obie di yuujal laa, kaal a fiil.
Aruuba

**Aruuba** a wah 33 kilomiita (32 mail) lang ailan ina di Lesa Antiliiz we de ina di Sodan Kiaribiyan Sii, 27 km (17 mail) naat a di Paraguaná Peninsiula, Falcón Stiet, Venizuela. Tigeda wid Kiurasao ah Bonier, ifaam we deh kaal di ABC ailanz a di Liiwad Antiliiz, di sodan ailan chien a di Lesa Antiliiz. 

Aruuba a wah self-ruulin riijan ina di Kindom a di Nedalanz, we naav no adminischrietiv sobdivijan. Aruuba difrah frah di resa di Kiaribiyan riijan faa iab jrai klaimit; di lan jrai-jrai ah kiaktos de ebriwe. Di jrai klaimit buus tuoris araival duo, kaa dem kiah aazwie expek waam, soni weda. Iab lan ieria a 193 km2 (75 sk m) ah de outsaid a di orikien belt.
Aschranami

**Aschranami**, a nachral sayans, di todi a silestial abjek (laka staar, gialaxi, planit, muun, astaraid, kamit ah nebiula) ah pruoses (laka siupanuova hexpluojan, giama rie bos, ah kasmik maikrowiev bakgrong riedieshan), di fizix, kimischri, ah evalushan a soch abjek ah pruoses, ah muo jinarali aal finamina we arijiniet outsaida di atmosfier a Oert.
Arenillas, Soria, Spien

**Arenillas** a wahn miunisipaliti luokiet ina di pravins a Soria, Kiastiil ahn León, Spien. Askaadn tu di 2007 sensos (INE), di miunisipaliti ab papyulieshan a 28 inabitant.
Aschrielia

Di **Kamanwelt a Aschrielia** a wahn konchri ina di Sodorn Emisfier we mek op a di Aschrielian kantinent, di ailan niem Tazmienia, an nof ada likla ailan ina di Indian an Pasifik Uoshan. Di papyulieshan a 27 milian.
Asid

**Asid** (frah di Latn acidus/acēre miinin sowa) a kimikal sobstans uufa akwios saluushan kiaraktaraiz bai a sowa ties, di abiliti fi ton bluu litmos red, ah di abiliti fi riak wid bies ah soertn metal (laka kialsiom) fi faam saalt. Akwios saluushan a wah asid we ab pH a les dah 7 ah azwel koluokwial refa tu az 'asid' (laka se 'dizalv ina asid'), wails di schrik definishan refa onggl tu di salyuut. Asid yuujali kantien wah aijrojen atam ban tu a kimikal chokcha we stil enajetikali fievarebl afta laas a H+ (pazitiv aijrojen ayon ar pruotan). Luowa pH miin aya asiditi, ah so a aya kansenchrieshan a pazitiv aijrojen ayon ina di saluushan. Kimikal ar suostans we ab di prapati a asid se fi bi asidik.
Atam

**Atam** a di sumaalis kanstityuent yuunit a aadineri mata we ab di prapati a wah kimikal eliment. Ebri salid, likuid, gias, ah plazma kompuoz a nyuuchral ar ayonaiz atam. Atamdem sumaal-sumaal; tipikal saiz a rong 100 pm (ten-biliant a wah miita, ina di shaat skiel). Ousomeba, atam no ab no wel-difain bongjri, ah a nof difrah wie fi difain deh saiz we gi difrah bot kluos valiu.
Ataman Empaya

Di **Atoman Empaya** (Atoman Toerkish: *دَوْلَتِ عَلِيّهٔ عُثمَانِیّه*‎ Devlet-i Aliyye-i Osmâniyye, Madan Toerkish: Osmanlı İmparatorluğu ar Osmanlı Devleti), adawaiz nuo az di Toerkish Empaya, Atoman Toerki ar Toerki, wena empaya foun ina 1299 bai Oghuz Toerkdem ah Osman I ina naatwestan Anatuolia. Afta kangkues ina di Balkanz bai Murad I bitwiin 1362 ah 1389, di Atoman soltaniet eh-chansfaam ina chanskantinental empaya ah kliemant fi di kalifet. Di Atoman hen di Bizantiin Empaya wid di 1453 kangkues a Kanstantinuopl bai Mehmed di Kangkara.
Atlantik Uoshan

**Atlantik Uoshan** roun 106.46 milian km² (41.1  milian sk mi), ikiba 21% a di hort tuotal sorfis yeria.
Atlantik sliev chried

Di **Atlantik sliev chried** ar chranzatlantik sliev chried tek plies kraas di Atlantik Uoshan frah di 15t chuu tu di 19t senchri. Di vaas majariti a demde we insliev ah weh chanspuot tu di Nyuu Wol, nof chuu di chrayanggiula chried ruut ah di Migl Pachiz, ena Wes Afrikan frah di senchral ah westan paat a di kantinent we get sel bai ada westan Afrikan tu westan Yuropian sliev chrieda, wid wah sumaal mainariti we get kiapcha dairekli bai di sliev chriedadem ina kuostal ried, ah kyaa kom a di Amoerkaz.
Atmosfier a Oert

Di **atmosfier a Oert** a di lieya a gias, kamanli nuo az ier, we sorong di planit Oert ah ritien bai Oert gravity. Di atmosfier protek laif pah Oert bai abzaab olchravailit suola redieshan, we waam di soerfis chuu iit ritenshan (griinous ifek), ah bai rijuus tempicha exchriim bitwiin die ah nait (di dayoernal tempicha vierieshan).
Asiria

**Asiria**, wah mieja Mesopotiemian Iis Simitik kindom ah empaya a di Ienshent Nier Iis, egzis az indipendant stiet frah paravencha az hoerli az di 25f senchri BKE, tel ikalaps bitwiin 612 BKE ah 599 BKE, ispan frah di migl tu Hoerli Branz Iej chuu tu di liet Ayan Iej.
Atila di On

**Atil** wehna di empara a di On piipl fram 434 til im ded ina 453. Im wehna wan liida a di Onik Empaiya we chrech fram Jormani tu di Yuural Riva an fram di Riva Danuub tu di Baltik Sii. Juurin im ruul im a wehn wan a di muos skieri enimi ina di Westan an Iiistan Ruoman Empaiya: Im invied di Baalkan tuu taim an maach chuu Gaul (Madorn Frans) az faar az Orleans bifuo im get biit op an luuz a di bakl a Chalons. Ina Westan Yuurop piipl memba im az wikid an gravalishos. Som ischri diskraib im az wan griet an nuobl king.
Ausejo de la Sierra, Soria, Spien

**Ausejo de la Sierra** a wahn miunisipaliti luokiet ina di pravins a Soria, Kiastiil ahn León, Spien. Askaadn tu di 2007 sensos (INE), di miunisipaliti ab papyulieshan a 67 inabitant.